KOMISIJOS REGLAMENTAS (ES) Nr. 33/2010
2010 m. sausio 12 d.
iš dalies keičiantis Tarybos reglamento (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo I priedą
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1987 m. liepos 23 d. Tarybos reglamentą (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (1), ypač į jo 9 straipsnio 1 dalies a punktą,
kadangi:
(1)
Avalynei su batviršiais, sudarytais iš dviejų ar daugiau medžiagų, klasifikuoti, taikant Reglamento (EEB) Nr. 2658/87 priede pateiktos Kombinuotosios nomenklatūros 64 skirsnio 4 pastabos a punktą kartu su 1 papildomąja pastaba, reikėtų patikslinti 64 skirsnio 1 papildomosios pastabos antrą sakinį nurodant, kaip patikrinti, ar tam tikros medžiagos turi batviršio savybių.
(2)
Tokiam patikrinimui atlikti, kaip nustatyta Europos Sąjungos Teisingumo Teismo sprendimu byloje C-165/07 Skatteministeriet prieš Ecco Sko A/S (2), taikytinas vaikščiojimo bandymas. Šiuo bandymu patikrinama, ar batviršio medžiagos pakankamai prilaiko koją, kad avint tokia avalyne būtų galima vaikščioti.
(3)
Todėl tikslinga 64 skirsnio 1 papildomojoje pastaboje nurodyti, kad medžiagos laikomos turinčiomis batviršio savybių, jei jos pakankamai prilaiko koją, kad avint tokia avalyne būtų galima vaikščioti.
(4)
Sprendime Teismas nenurodė, ar vaikščiojimo bandymas turi būti atliekamas su prilaikančiais dirželiais, ar be jų. Todėl būtinas išvadas tuo klausimu leidžiama daryti nacionaliniam prašymą priimti prejudicinį sprendimą pateikusiam teismui. Tai, kad nuo odos pašalinimo būdo priklauso, ar prilaikantys dirželiai liks vietoje, ar ne, gali lemti skirtingą sprendimo aiškinimą.
(5)
Siekiant vienodo aiškinimo, susijusio su prilaikymo sistemomis, 64 skirsnio 1 papildomoje pastaboje būtina nurodyti, kad atliekant bandymą prilaikymo sistemos turi likti vietoje. Kitu atveju su avalyne, kuriai būtina prilaikymo sistema, pavyzdžiui, batraiščiai, vaikščiojimo bandymo atlikti nepavyks, nepaisant medžiagos, iš kurios ji pagaminta, nes avint tokia avalyne nebūtų galima vaikščioti.
(6)
Todėl Reglamentą (EEB) Nr. 2658/87 reikėtų atitinkamai iš dalies pakeisti.
(7)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2658/87 priede pateiktos Kombinuotosios nomenklatūros 64 skirsnio 1 papildomosios pastabos pirmos pastraipos antras sakinys pakeičiamas taip:
„Pašalinus sutvirtinimus matoma medžiaga turi turėti batviršio, o ne pamušalo savybes, ir, palikus vietoje pirmines prilaikymo sistemas, pakankamai prilaikyti koją, kad avint tokia avalyne būtų galima vaikščioti.“
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. sausio 12 d.